《赠饶州韦之晋别驾》
唐代·朱湾

天道不可问，问天天杳冥。如何正月霜，百卉皆凋零。

爝火乱白日，夜光杂飞萤。贾生贤大夫，所以离汉庭。

河色本异洛，渭流颇殊泾。清浊共朝宗，滔滔曾莫停。

巨川用舟楫，傅说匡武丁。大船胶潢洿，不使济沧溟。

中夜击唾壶，仰头望天庚。三台位尚阙，群象徒荧荧。

鸾翮时暂铩，龙门昼常扃。心倾下士尽，眼顾贫交青。

幽室养虚白，香茶陶性灵。应将混荣辱，讵肯甘膻腥。

至道是吾本，浮云劳我形。手中菩提子，身外《莲花经》。

兴来步出门，长啸临江亭。毫端洒垂露，赋里摇文星。

大音比叫钟，大智同挈瓶。巴歌利节曲，布鼓随雷霆。

陋巷一簟食，在原双鹡鸰。每怀受施恩，长记座右铭。

食惠饱复饭，饮仁醉还醒。绵绵寄生叶，泛泛无根萍。

萍岂不随流，爱君水清泠。叶岂不恋本，爱君树芳馨。

彷徨窃三省，感激终百龄。开閤眷已重，扫门心匪宁。

铅刀冀效割，钝刃思发铏。危弦托在兹，实愿知音听。

作者简介：朱湾（约公元七六六年前后在世）字巨川，号沧洲子，西蜀人。生卒年均不详，约唐代宗大历初前后在世，唐代宗大历年间进士。性浪漫，好琴酒，放纵山水，不应徵辟。工诗，善于咏物。李勉镇永平，嘉其风操，厚币邀至，署为府中从事。日相谈讌，分逾骨肉。久之，尝谒湖州崔使君，不得志，以书作别，尽吐牢骚。遂归会稽山阴别业。湾著有诗集四卷，《新唐书艺文志》传于世。